ไฟแนนเชียลไดเจส
วิริยะประกันภัยถือ SIRI 6%
29 ต.ค. 2565

วิริยะประกันภัยถือ SIRI 6%
บริษัท วิริยะประกันภัย รายงานการซื้อหุ้น บริษัท แสนสิริ (SIRI) เมื่อวันที่ 1 ก.ค. 2556 จำนวน 190.67 ล้านหุ้น คิดเป็น 2% ทำให้ถือหุ้นทั้งสิ้น 6.60% หรือทั้งหมด 629.06 ล้านหุ้น
BJC บุกฮ่องกง
นายธีรศักดิ์ นาทีกาญจนลาภ กรรมการ บริษัท เบอร์ลี่ ยุคเกอร์ (BJC) เปิดเผยว่า บริษัทได้จัดตั้งบริษัทย่อยใหม่ในเขตปกครองพิเศษฮ่องกง ได้แก่ บีเจซีเอ็มพ็อยท์ (ฮ่องกง) คัมปะนี ลิมิเต็ด จดทะเบียนเมื่อวันที่ 3 ก.ค. 2556 ประกอบธุรกิจบริการและให้คำปรึกษาด้านการบริหารจัดการแฟรนไชส์และค้าขาย ทุนจดทะเบียน 4.3 ล้านเหรียญสหรัฐ หรือประมาณ 134,031,000 บาท ซึ่งจะถือหุ้น 100% โดยบริษัท บีเจซีเอ็มพ็อยท์ อินเตอร์เนชั่นแนล ซึ่งเป็นบริษัท BJC ถือหุ้น 100% วัตถุประสงค์ของการลงทุน เพื่อเป็นการลงทุนระยะยาวตามแผนงานธุรกิจของกลุ่มบริษัท ส่วนผลตอบแทนจากการลงทน มีเงินปันผล ศักยภาพและผลประกอบการที่ดีทางธุรกิจ
BCH ซื้อที่ดินเมืองนนท์ฯ 523 ล้าน
บริษัท บางกอก เชน ฮอสปิทอล (BCH) แจ้งว่า วันที่ 5 ก.ค.ที่ผ่านมา บริษัทได้ซื้อที่ดินพร้อมสิ่งปลูกสร้างที่ อ.บางบัวทอง จ.นนทบุรี เนื้อที่รวมประมาณ 3,506 ตารางวา ในราคาไม่เกิน 523.9 ล้านบาท จากกลุ่มบุคคลภายนอกซึ่งไม่ได้มีความเกี่ยวข้องใดๆ กับบริษัทเสร็จเรียบร้อยแล้ว โดยมีวัตถุประสงค์เพื่อรองรับการขยายงานในอนาคต
YCI ขายที่ดินเปล่า 62 ล้าน
บริษัท ยงไทย (YCI) แจ้งว่า บริษัทและบริษัทย่อยได้ขายที่ดินรวม 19 ไร่ 1 งาน ใน อ.เมือง จ.สมุทรสาคร มูลค่าทั้งสิ้น 62.35 ล้านบาท เพื่อนำเงินที่ได้มาใช้หมุนเวียนในกิจการ และที่ดินดังกล่าวเป็นที่ดินว่างเปล่าบริเวณโรงงานไม่ได้ใช้ประโยชน์